b'\n_START_ARTICLE_\nGnetales\n_START_SECTION_\nLuokittelu\n_START_PARAGRAPH_\nKasvien luokittelua kehitt\xc3\xa4nyt Angiosperm Phylogeny Group luokittelee ryhm\xc3\xa4n lahkoksi Gnetales._NEWLINE_Perinteisemmiss\xc3\xa4 luokituksissa ryhm\xc3\xa4 on muodostanut kokonaisen alakaaren Gnetophytina ja sen sis\xc3\xa4lt\xc3\xa4m\xc3\xa4n luokan Gnetopsida, joka on jaettu kolmeen lahkoon. Kukin lahko sis\xc3\xa4lt\xc3\xa4\xc3\xa4 vain yhden heimon ja jokainen heimo vain yhden suvun. Lajittelu ei ole t\xc3\xa4ysin selv\xc3\xa4\xc3\xa4, sill\xc3\xa4 lajit el\xc3\xa4v\xc3\xa4t hyvin eri puolilla maapalloa ja niiden keskin\xc3\xa4isist\xc3\xa4 suhteista ei olla aivan varmoja._NEWLINE_Luumiokasvien (Gnetaceae) heimo sis\xc3\xa4lt\xc3\xa4\xc3\xa4 vain luumioiden (Gnetum) suvun. Luumiot ovat p\xc3\xa4\xc3\xa4osin tropiikissa kasvavia puuvartisia k\xc3\xb6ynn\xc3\xb6ksi\xc3\xa4; tunnetuin laji malesianluumio (Gnetum gnemon) on kuitenkin puu. Kasvien lehdet muistuttavat monien koppisiemenisten kasvien, kuten limoviikunan lehti\xc3\xa4._NEWLINE_Ikilehtikasvien (Welwitschiaceae) heimoon kuuluu vain ikilehtien (Welwitschia) suku, johon kuuluu ainoastaan yksi laji ikilehti (Welwitschia mirabilis). Ikilehti kasvaa Namibin aavikolla. Se kasvattaa elinaikanaan vain kaksi suurta lehte\xc3\xa4, jotka v\xc3\xa4hitellen kuolevat k\xc3\xa4rjist\xc3\xa4\xc3\xa4n ja muuttuvat liuskaisiksi._NEWLINE_Efedrakasvien (Ephedraceae) heimossa on vain yksi suku efedrat (Ephedra). Efedroilla on suomumaiset pienet lehdet pitkiss\xc3\xa4 ja hennoissa varsissa. Niit\xc3\xa4 esiintyy monilla kuivilla seuduilla V\xc3\xa4limeren ymp\xc3\xa4rist\xc3\xb6ss\xc3\xa4, Keski- ja Kaakkois-Aasiassa, Pohjois-Amerikan lounaisosassa ja Etel\xc3\xa4-Amerikassa aina Patagoniaan asti. Efedroja on k\xc3\xa4ytetty yrttein\xc3\xa4, ja niiden vaikuttavalla ainesosalla, efedriinill\xc3\xa4, on todettu suorituskyky\xc3\xa4 parantavia vaikutuksia.'